google/wiki40b huggingface dataset:
Tenshinshoden Katori Shinto Ryu

Tenshinzhoden Katori Shinto Ryu Kobudo (天真正伝香取神道流古武道) er den eldste gjenlevende av de tradisjonelle japanske sverdskolene og navnet på skolen hvor man lærer det. Den er betraktet som en av de ypperste og best bevarte skoler for tradisjonell japansk stridskunst.

Historikk

Skolen ble grunnlagt i 1447 av Ienao Choisai Iizasa (1387–1488) i nærheten av Katori-tempelet i Sawarra, Chiba, Japan. Skolens hovedkvarter ligger fortsatt på dette stedet, og overhode for skolen er 20. generasjons etterkommer av grunnleggeren.
Fransk mesterskap i friidrett 2017

Fransk mesterskap i friidrett 2017 ble arrangert fra 14. til 16. juli 2017, på Stade Pierre-Delort i Marseille.
West Godavari (distrikt)

Demografi

Ved folketellingen i 2011 var det 3 934 782 innbyggere i distriktet, mot 3 803 517 i 2001. Den urbane befolkningen utgjør 20,55 % av befolkningen.
Barn i alderen 0 til 6 år utgjorde 9,24 % i 2011 mot 12,08 % i 2001. Antallet jenter i den alderen per tusen gutter er 970 i 2011, det samme som i 2001.
Cyclosoma

Utseende

Middelsstore, nesten sirkelrunde, rødlige til svarte skjoldbiller. Hodet er ganske lite, såvidt synlig ovenfra, antennene forholdsvis lange og tynne. Pronotum og dekkvinger har brede, utvidete sidekanter. Pronotum er mye bredere enn langt, rundet, dekkvingene rundede og hvelvede i midten. Beina er nokså korte.

Levevis

Larvene er bladminerere på tofrøbladete planter. Denne slektens vertaplanter er ukjente.

Utbredelse

Slekten er vidt utbredt i Sør-Amerika, dessuten er en art kjent fra Saint Vincent.
Miyun-demningen

Miyun-demningen er et pumpekraftverk og en demning ved Yanshan-fjellene i den 118 km lange elva Chaobai, med et nedre magasin ved Simatai litt vest i sentrale deler av fylket Miyun i Beijing provins, nordlige Kina. Anlegget ligger 100 km nord for Beijing sentrum. Utbyggingen skjedde på 1960-tallet. Anlegget opereres og eies av China Huadian Corporation.
Mye av vannet kommer fra et nedbørsområde nord, beliggende i Fengning fylke prefekturet Chengde i naboprovinsen Hebei. Demningen forsyner hovedstaden Beijing med drikkevann. Det er under bygging et annet, stort pumpekraftverk på hel 1.800 MW kapasitet i Fengning, kalt Fengning vannkraftverk, i ei av tilførselselvene til Chaobai.
Miyun-reservoaret hadde opprinnelig et areal på 188 km² og ligger midt i fylket, men tørke og vannmangel har redusert vannspeilet. I 1981 var det en alvorlig tørke, og drikkevannet måtte reserveres for befolkningen og ble forbudt brukt i industrien eller utenfor Beijing provins.
Alcohol and Drugs History Society

Alcohol and Drugs History Society (ADHS) er en akademisk organisasjon hvis medlemmer studerer historien til et stor spekter av illegale, kontrollerte og uregulerte droger slik som opium, alkohol og kaffe. ADHS som ble organisert i 2004 er etterfølgeren til et selskap med smalere virkefelt, Alcohol and Temperance History Group, som eksisterte i 25 år. Den siste ATHG-president og den første ADHS-president var Ian R. Tyrrell fra Australia. I juli 2006 ble han etterfulgt av en amerikaner, W.J. Rorabaugh. Selv om de fleste ADHS-medlemmer er engelsktalende, er det noen få medlemmer i Skandinavia, Tyskland og andre steder. ADHS finansierer utgivelsen av The Social History of Alcohol and Drugs: an Interdisciplinary Journal, som utkommer såvel i trykt som i elektronisk format, et nettsted som tilbyr bibliografiske nyheter og aktualiteter samt en epostliste. ADHS er tilknyttet American Historical Association og sponser sesjoner ved AHAs januarmøter. ADHS planla en internasjonal konferanse i Canada i august 2007 med Guelph University i Ontario som vertskap.
Sulpitus

Utseende

En nokså stor, kraftig, lyst brunlig trebukk. Antennene er betydelig lengre enn kroppen. Pronotum er rektangulært og bredere enn langt. Dekkvingene har litt utstående "skuldre" og er jevnt avsmalnende bakover.

Utbredelse

Arten er bare kjent fra det sørøstlige Brasil.
Tmesorrhina garnieri

Utseende

En middelsstor (ca. 25 millimeter), avlang, grønn gullbasse.

Levevis

Arten lever i regnskog.

Utbredelse

Arten er utbredt i Kamerun.
Ragnild Magnusdatter

Ragnhild Rigsforstander (f. Ragnhild Magnusdotter) var datteren til Magnus Berrføtt (Konge av Norge til 1103). Hun ble født i 1090 i Norge og døde 1135 i Danmark.
Hun giftet seg med riksforstanderen Harald Kesja. Ragnhild flyttet da til Danmark.
Roproniidae

Utseende

Middelsstore, slanke, mørkfargede vepser. De kan minne om praktvepser (Ichneumonidae). Hodet og forkroppen er mattsvarte, bakkroppen blank og gjerne delvis gul- eller brunaktig. Antennene er trådformede og middels lange. Hodet er bredere enn langt, med nokså små, nyreformede fasettøyne, tre punktøyne (ocelli) i pannen og en tydelig kinnlist (genal carina) på sidene bak. Forkroppen (thorax) er avlang. Beina er middels lange og kraftige. Forvingene er velutviklede med tydelig årenett, vingemerket (pterostigma) tydelig men nokså lite. Bakkroppen (gaster) er pæreformet, blank, med seks synlige ryggplater (tergitter), den fremste av disse er mye større enn de øvrige og dekker nær halvparten av bakkroppen. Bakkroppen er festet til forkroppen med en markert "stilk" (petiolus) som er litt kortere enn resten av bakkroppen.

Levevis

For de fleste artene finnes det ingen informasjon om biologien. Én art har blitt klekket fra kokonger av en planteveps-art, og det er mulig at hele familien snylter på plantevepser.

Utbredelse

Gruppen er utbredt i Asia, fra Tyrkia i vest til Stillehavet, og i Nord-Amerika.
Skopje

Historie

Byen utviklet seg raskt etter andre verdenskrig, men fremgangen ble avbrutt av et kraftig jordskjelv som rammet byen i 1963.
Den 26. juli 1963 kl. 05.17 ble byen jevnet med jorden av et kraftig jordskjelv målt til 6,1 grader på Richterskalaen. 2 487 mennesker omkom (1 070 mennesker ble funnet i ruinene og 1 417 mennesker ble meldt savnet) og mer enn 4 000 ble skadd. Over 90 % av byens bygninger lå i ruiner, og mer enn 20 000 mennesker ble hjemløse.
Skopje (dengang het det Scupi) var i gamle dager hovedstaden i kongeriket Dardania. Senere ble byen erobret av serberne (1282), deretter av tyrkerne (1392) og den ble en sentral by i Det osmanske riket (på makedonsk kalt Det ottomanske riket). Senere ble den igjen en del av Serbia under Balkankrigene (1912–1913) og deretter ble den del av Kongeriket av Serbere, Kroater og Slovener (1918). Dette siste skiftet senere navn til Jugoslavia (1929).
I 1991 ble den jugoslaviske republikken Makedonia en selvstendig stat.

Næringsveier

Skopje er et handelssentrum for tobakk, ull, frukt og grønnsaker som dyrkes i områdene rundt byen. I det gamle Jugoslavia var Skopje en viktig produsent av jernprodukter inntil jernverket ble stengt. Skopje Universitet ble åpnet i 1949.
Your Cheatin' Heart

«Your Cheatin' Heart» er en amerikansk sang med melodi og tekst av Hank Williams. Den blir betraktet som én av hans største sanger og som én av de største sangene innen countrymusikken. Sangen er en langsom bluesballade, hvor jeg-personen forteller sin elskerinnwe om den skylden hun vil føle for å ha bedratt ham.
Historien lyder at Williams ble foranlediget til å skrive «Your Cheatin' Heart», da han tenkte på sin første hustru Audrey Williams, mens han kjørte rundt med sin andre hustru Billie Jean Jones. Det antas at hun skrev ned teksten for ham sittende i passasjersetet. Williams samarbeidet med Nashville-låtskriveren Fred Rose i å frembringe sangens endelige utkast før han spilte den inn med His Driftin' Cowboys i sin siste innspillingssession noensine 23. september 1952. Den ble utgitt av MGM Records påfølgende år med katalognummer 11416.
Rolling Stone rangerte den som nummer 213 på sin liste over the 500 Greatest Songs of All Time.
«Your Cheatin' Heart» ble rangert som nummer fem på CMTs 100 Greatest Songs in County Music i 2003 og som nummer én på CMTs 40 Greatest Done Me Wrong (Cheatin') Songs i 2004.

Norsk versjon

Jacob Hjelte har skrevet en norsk tekst. På norsk bærer den tittelen «Ditt hjertes svik».

Film og TV-serie

Your Cheatin' Heart var også tittelen på en film om Hank Williams' livshistorie, gjort i 1964, med George Hamilton i rollen som Williams og Susan Oliver i rollen som hans hustru, Audrey. Soundtracket ble spilt inn av Hank Williams jr.. Your Cheatin' Heart var også tittelen på en TV-serie for BBC.
Dispergeringsmiddel

Et dispergeringsmiddel er en blanding av en eller flere tensider tilsatt til en suspensjon, vanligvis et kolloid, for a holde partiklene fra hverandre og hindre sedimentering eller klumping. Dispergeringsmidler kan også være gasser. Anvendes også i prossessindustri for å hindre avsetninger og utfellinger.

Biodispergering

Dispergeringsmidler kan anvendes for å hindre biologiske avsetninger i industrielle prosesser. De kan også anvendes for å dispergere bakterieslim og øke effektiviteten av biocider.

Maling

I maling anvendes dispergeringsmidler for å holde pigmentene dispergert under produksjon, lagring og anvendelse.

Motorer

Dispergeringsmidler tilsettes drivstoff og smøreoljer for å hindre avsetninger i forbrenningsmotorer.

Oljeindustri

Dispergeringsmidler anvendes i oljeboring som kjemisk additiv for å bryte opp faste stoffer eller væsker til fine partikler eller dråper i et annet medium.

Oljesøl

Dispergeringsmidler kan anvendes for å håndtere oljesøl.
Ved rett anvendelse kan dispergeringsmidler være en effektiv metode for å håndtere oljespill. De kan raskt fjerne større mengder av olje fra sjø-/vannoverflater og dispergere det ned i vannet. Bølgeenergien fungerer som omrøring og findispergert olje kan under rette omstendigheter brytes ned av bakterier
Et dispergerinsmiddel ble anvendt under forsøk på å fjerne oljesøl etter Exxon Valdez-forliset.

Prosessindustri

I prosessindustrien anvendes dispergeringsmidler i prosessvæskene for å hindre uønskede avsetninger og utfellinger ved å holde dem findispergert. Prosessvæsken kan være både vann- eller oljebasert.

Vaskemidler

Dispergeringsmidler er den prinsipielle funksjonen til vaskemidler. De består i hovedsak av emulgatorer.
Altonthophagus

Levevis

Gjødselgraverne er knyttet til møkk. De graver tunneler under møkka, som ofte kan være overraskende lange sammenlignet med billens størrelse, og leder ned til et ynglekammer der hunnen arbeider møkka til en ball som hun legger egg på.

Utbredelse

Gruppen er utbredt i Sentral-Asia.
Earl Slick

Biografi

Tidlig på 1970-tallet ble han lagt merke til som gitarist i bandet Mack Truck, sammen med brødrene Jimmie Mack og Jack Mack. Han turnerte også sammen med den skotske artisten Jim Diamond som duoen Slick Diamond. I 1974 ble han hentet inn av David Bowie som erstatter for Mick Ronson under Diamond Dogs-turneen, og medvirker på konsertalbumet David Live. Slick var også gitarist på Bowies neste to album, Young Americans i 1975 og Station to Station i 1976. Han røk deretter uklar med Bowies management, og ble erstattet av Stacey Heydon før Station to Station-turneen. Han ga ut sine to første soloalbum i 1976, The Earl Slick Band og Razor Sharp. Slick fortsatte som studiomusiker for Mott the Hooples vokalist Ian Hunter, John Lennon og Yoko Ono og som soloartist. Slick spilte på Lennon og Onos album Double Fantasy i 1980, og på det posthume albumet Milk and Honey, utgitt i 1984 med låter spilt inn i 1980. Han medvirket også på Yoko Onos soloalbum Season of Glass i 1981.
Slick var i 1983 igjen med Bowie på turne, Serious Moonlight-turneen som etterfulgte albumet Let's Dance. Etter dette medvirket han på innspillinger med bandet Box of Frogs og startet bandet Phantom, Rocker & Slick sammen med Slim Jim Phantom og Lee Rocker. Bandet ga ut to album, Phantom, Rocker & Slick og Cover Girl. Rolling Stones' gitarist Keith Richards spilte på bandets singel «My Mistake» - noe Slick senere har nevnt som av det mest minneverdige han har opplevd som musiker.  Slick deltok med Carl Perkins under hans TV-show Blue Suede Shoes: A Rockabilly Session sammen med blant andre Eric Clapton, George Harrison og Ringo Starr i 1985.
I 1990 samarbeidet han med David Glen Eisley i bandet Dirty White Boy som ga ut et album, Bad Reputation. Han var også medlem av Little Caesar en kort periode i 1991-92. Sammen med Michael Kamen deltok Slick på en rekke soundtrack-innspillinger på 1990-tallet, inkludert musikk til filmene Hudson Hawk og Nothing but Trouble. I 1991 kom hans tredje soloalbum, In Your Face.
På begynnelsen av 2000-tallet spilte Slick igjen med David Bowie, og medvirket på Bowies album Heathen i 2002 og Reality i 2003. Han var også med på de etterfølgende turneene samt på konsertalbumet A Reality Tour. Slicks soloalbum Zig Zag fra 2003 inneholder blant annet gjesteopptredener av David Bowie, Robert Smith, Joe Elliott, Royston Langdon og Martha Davis fra The Motels.  
Fra 2006 var han medlem av både The Eons og Slinky Vagabond. Slinky Vagabond besto av Glen Matlock, Clem Burke og Keanan Duffty og de hadde hentet sitt navn fra en tekstlinje i David Bowie-sangen «Young Americans». Bandet spilte sin første konsert under Joey Ramones Birthday Bash i mai 2007.
11. februar 2011 ble det offentliggjort at Slick var hentet inn som New York Dolls' nye gitarist, og han var med på bandets turne i Storbritannia i mars 2011. I januar 2013 bidro han på David Bowies album The Next Day. I mai 2015 ble Slick presentert som ny gitarist i the Yardbirds, men allerede i august 2015 forlot han bandet. Han deltok under BRIT Awards' hyllest til David Bowie i februar 2016.
Ferdinand Heribert von Galen

Bakgrunn

Galen hørte til den gamle westfalske adelsslekt Galen og var av en dypt religiøs katolsk familie. Han ble født som den fjerde av tretten barn, og vokste opp på familiens sete i borgen Dinklage i Oldenburger Münsterland. Hans foreldre var arvekammerherre Johann Matthias Graf von Galen (født 1800; død 1880) og hans hustru Anna født Freiin von Ketteler zu Harkotten (født 1803; død 1884).
Han studerte jus i München, Löwen og Bonn. Mellom 1854 og 1858 avtjente han militærtjeneste for Preussen, og tok avskjed som premierløytnant. Senere arbeidet han i forvaltningen av familieeiendommen i Dinklage.

Familie

Han ble gift med riksgrevinne Elisabeth Friederike von Spee  i 1861. En av deres sønner var kardinal Clemens August von Galen, biskopen av Münster, blant de andre var  Friedrich Mathias von Galen, Wilhelm Emanuel von Galen og Franz von Galen.

Politisk karriere

Mellom 1872 og 1875 var han medlem av Oldenburgs landdag. Fra 1874 til 1903 var han medlem av den tyske Riksdagen for Det katolske sentrumspartiet, som representant for valgkretsen  Großherzogtum Oldenburg 3 (Delmenhorst - Vechta - Cloppenburg). Han var medlem av fraksjonsstyret fra 1898 til 1903.
I 1880 arvet han familiegodsene. Han var president for Deutscher Katholikentag fra 1883 til 1893. Fra 1890 var han også styremedlem i Volksverein für das katholische Deutschland, opprettet i 1890 av Franz Brandt, Franz Hitze og grev Franz von Ballestrem. 
Mellom 1898 og 1906 var han leder for Det katolske sentrumspartiet i provinsen Westfalen.
Ferdinand Heribert von Galen er blant annet husket for det såkalte Galen-forslaget i Riksdagen i 1877, der han gikk inn for bedre kår for arbeidere og for søndagshvilen. Dette var en viktig hendelse for Det katolske sentrumspartiets sosialpolitikk.
Han ble utnevnt til pavelig kammerherre og til ridder av Den suverene militære Malteserorden.
Vickers Viscount

Historie

Den opprinnelige konstruksjonen var et resultat av Brabazon-komiteens type IIB konstruksjon for et mindre mellomdistansefly med turboprop-motorer, med trykk-kabin for ruter med liten trafikk, med plass til 24 passasjerer og rekkevidde opp til 2,800 km med en hastighet på 322 km/t. British European Airways (BEA) deltok i utformingen av prosjektet og bad om at flyet skulle være istand til å frakte 32 passasjerer, men ellers uendret i konstruksjonen.
En type IIA skulle være en versjon med stempelmotorer og ble bygget under navnet Airspeed Ambassador.
Resultatet Vickers Type 630 ble fullført ved Vickers Brooklands fabrikker i 1945, et fly med plass til 32 passasjerer utstyrt med 4 Rolls-Royce Dart motorer med en forbedret marsjfart på 443 km/t. Bygging av to prototyper ble satt i gang i mars 1946, Opprinnelig skulle flytypen hete «Viceroy», men man måtte skifte navn etter at India ble selvstendig stat i 1947.
Prototypen, modell 630, fløy første gang 16. juli 1948. Den andre prototypen ble bygget med to Rolls-Royce Tay turbojet motorer i stedet for de fire Dart-motorene. Den første prototypen fikk luftdyktighetsbevis 15. september 1949, og den 27. juli 1950 ble flyet tatt i bruk av BEA for å gjøre flyvere og bakkemannskap fortolige med det nye flyet.
Det viste seg snart at konstruksjonen, for lavt passasjertall og for lav hastighet gjorde flytypen ulønnsom for ruteflyvning.
Konstruksjonen gikk tilbake til tegnebordet og gjenoppsto som et større «Type 700» med plass til 48 (i enkelte kabinversjoner 53) passasjerer, og med en marsjfart på 496 km/t. Den nye prototypen fløy første gang 28. august 1950. British European Airways bestilte 20 V.701s, og straks etter fulgte andre flyselskaper opp med sine ordre.
BEA fikk sitt første turboprop i januar 1953, og i april kom verdens første turboprop-fly i regulær trafikk.
Tre år senere så vant Viscount transport-klassen i det 19,903 km lange løpet fra London til Christchurch, New Zealand. Flyet holdt en gjennomsnittsfart på 515 km/t. Den krysset målstreken ni timer før den nærmeste konkurrent, en Vickers Vicounts fra New Zealands National Airways Corporation.
Model 700D fikk kraftigere motorer og Model 724 nytt brenselssystem og cockpit for to piloter, samt økt vekt.
Den siste store forandring kom med Type 800 Super Viscount, som ble forlenget 1.2 m med kapasitet for inntil 71 passasjerer. Det var planlagt en ytterligere utvidelse/forlengelse, men Vickers lanserte denne som en ny type (Vanguard).
Flyet fortsatte i tjeneste hos BEA og British Airways frem til 1980-tallet, noen gikk inn i charter-trafikken til British Air Ferries (senere British World). De siste britiskeide fly ble solgt til Sør-Afrika hvor et lite antall fremdeles er i bruk.
Johan I av Portugal

Bakgrunn

Johann var som uekte sønn av Peter I og hans elskerinne Teresa Lourenço såpass perifer at han ikke ble regnet med i arverekken. 
Han trådte inn i cistercienserordenen og ble snart abbed for et ev dens klostre. Han ble også stormester for en riddeerorden, Avis-ordenen. Han ble før sin tronbestigning kalt Johann av Avis.

Urolige tider

I 1367 døde Peter I. Tronen ble arvet av hans sønn Ferdinand I. Han døde i 1383 uten mannlige arvinger. Dermed var den direkte mannlige burgundiske arvelinje sluknet. Dermed lå det egentlig at for at Portugal via Ferdinands arvedatter, Beatrix, som var gift med kong Johann I av Kastilla, ville tilfalle Kastilla som arvelodd.
Etter Ferdinands Is død overtok først hans enke, Leonore Teles de Menezes, makten, sammen med hennes elsker. Men hun var på grunn av sine pro-kastiljanske holdninger ytterst upopulær i befolkningen. De fleste portugiusiske hadde liten tro på de kastiljanske løfter om at Portugal ville være autonomt, og moitsatte seg at landet skulle sammenføyes med Kastilla.
Så kom 1383-revolusjonen, som styrtet Leonore etter at hun hadde regjert i bare seks uker. Johann av Avis stilte seg i spissen for opprørerne, drepte egenhendig Leonores elsker, og tvang Leonore til eksil i Kastilla. Da den kastiljanske Johann aå marsjerte mot Portugal med en stor hær, ble Johann av Avis utnevnt til Fedrelandets forsvarer av cortes (riksforsamlingen).
I 1385 stod det avgjørende slaget ved Aljubarrota, der portugiserne under ledelse av Johann av Avis og hans general Nuno Álvares Pereira stod overfore en tallmessig sterkere og bedre utrusten kastiljansk hær. Med hjelp av engelske allierte klarte Johann av Avis å beseire kastiljanerne. Dermed var de kastiljanske forsøk på å tilegne seg Portugal varig avverget, og Portugals uavhengighet berget.
Arietocometes

Utseende

Middelsstore, slanke, blanke, svarte trebukker med mer eller mindre tydelig, metallisk glans. Antennene er nokså kraftige og lengre enn kroppen. Hodet er rundet, pronotum sekskantet med en pigg midt på hver sidekant, lengre enn bredt. Dekkvingene er jevnbrede, ofte med oransje flekker, beina middels lange med litt fortykkede lår.

Levevis

Som andre trebukker lever larvene av de fleste artene i død ved. De voksne billene er oftest nattaktive.

Utbredelse

Slekten er utbredt fra Mexico i nord til Ecuador i sør.
Elamittisk

Bakgrunn

Det har ikke vært mulig å påvise at elamittisk er beslektet med noe annet språk. Det hører verken til de semittiske språkene (eksempelvis akkadisk) eller til de indoeuropeiske språkene (eksempelvis hettittisk eller gammelpersisk). Det er med sikkerhet heller ikke beslektet med nabospråket sumersk. De fleste forskere betrakter elamittisk som et isolert språk, men det har blitt hevdet at det kan være et slektskap med de dravidiske språkene på den indiske halvøya. En hypotese er at det tilhørte et større språkfellesskap i Sentral-Asia før de indoeuropeiske folkegruppene bosatte seg der og trengte unna elamittiske forgjengere.
Den før-elamittiske skriften, som synes å ha blitt begynt omkring 3200 f.Kr., er hittil ikke blitt tolket. Fra omkring 2400 f.Kr. og fram til rundt 350 f.Kr. fantes det elamittiske tekster skrevet med kileskrift. Disse tekstene utgjør til sammen en tradisjon som strekker seg over to tusen år. Av de tre skriftsystemene har to utviklet seg fra mesopotamiske skriftsystem mens det tredje, den såkalte «strekskriften», er en elamittisk oppfinnelse. Elamittisk levde videre som et offisielt språk i perserriket, men forsvant siden ved å bli erstattet med iranske språk.
Vitenskapen om det elamittiske språket, kulturen og historien kalles for elamistikk.
Eldbjørg Løwer

Karriere

Løwer gikk statsrealskole i Brandbu 1958–1960, og keramikklinjen ved Statens håndverks- og kunstindustriskole i Oslo 1961–1964. Hun var keramiker med eget verksted 1970–1984 og direktør ved Kongsberg nærings- og handelskammer 1991–1997 og 2000–2004. Fra 2004 er hun selvstendig næringsdrivende, og fra 2005 styreleder i Konsulentselskapet Glasshuset. Hun var styreleder i NRK 2004–2006. Medlem av representantskapet i DnB NOR fra 2006. Fra 2011 til 2019 var Løwer leder for EOS-utvalget.
Løwer ble tildelt Likestillingsprisen i Kongsberg kommune i 2001, og Kongsberg-medaljen i 2003.

Politisk arbeid

Løwer var medlem av Kongsberg kommunestyre 1975–1979 og formannskapet 1979–1983, og var ordfører 1984–1987. Nestleder i Venstre 1981–1985. Ved utnevnelsen av Kjell Magne Bondeviks første regjering ble Løwer statsråd i Planleggings- og samordningsdepartementet med ansvar for arbeids- og administrasjonssakene fra 17. oktober 1997. Fra 1. januar 1998 var hun statsråd i Arbeids- og administrasjonsdepartementet, inntil hun ble statsråd i Forsvarsdepartementet fra 15. mars 1999. Løwer gikk av sammen med resten av regjeringen 17. mars 2000. Fra 2006 til 2007 var hun medlem av Forsvarspolitisk utvalg.
Brachytria

Utseende

Middelsstore, avlange, brokete fargede trebukker. De er varierende farget i rødt, gult, hvitt og svart. Antennene er tynne og lengre enn kroppen hos hannene, kortere enn kroppen hos hunnene. Pronotum har rundede sider, dekkvingene er parallellsidige, nokså smale, med opphøyde lengderibber.

Utbredelse

Slekten er utbredt i Australia.